Qazaxıstan Milli İncəsənət Universiteti
Qazaxıstan Milli İncəsənət Universiteti (QazMİU) (qaz. Қазақ ұлттық өнер университеті, rus. Казахский национальный университет искусств) — Astana şəhərində yerləşən Qazaxıstanın ali təhsil müəssisəsi. Qazaxıstan Milli Musiqi Akademiyası 31 mart 1998-ci ildə keçmiş Qazaxıstan prezidenti N. A. Nazarbayevin dəstəyi ilə yaradılmışdır. Qazaxıstan Milli Musiqi Akademiyasında təhsil ibtidai (1–8 siniflər), orta (9–12 siniflər), ali (1–4 kurs) və aspirantura (magistratura və doktorantura) təhsillərini əhatə edirdi. Qazaxıstan hökumətinin 12 oktyabr 2009-cu il tarixli qərarına əsasən Qazaxıstan Milli Musiqi Akademiyası yeni status aldı və Qazaxıstan Milli İncəsənət Universiteti adlandırıldı. QazMİU nümayəndələri Avstriya, İtaliya və Rusiyada keçirilən musiqi yarışmalarının qalibləri olmuşdular. 2000-ci ildən Astana Bələdiyyəsi və Qazaxıstan Milli Musiqi Akademiyası beynəlxalq "Shabyt-Inspiration" müsabiqəsini keçirdirlər. Buranın məzunları Astana və Qazaxıstanın digər şəhərlərinin həmçinin yaxın və uzaq xarici ölkələrinin təhsil müəssisələri və musiqi qruplarında çalışırlar.